title: Recueil général et complet des fabliaux des 13e et 14e siècles/Du Prestre crucefié
text: # Recueil général et complet des fabliaux des 13e et 14e siècles/Du Prestre crucefié
  
  ### XVIII DU PRESTRE CRUCEFIÉ.
  
  ﻿Qu’apris de Monseigneur Rogier, U N example vueil conmencier
  
  Qu’apris de Monseigneur Rogier,
  
  .I. franc mestre de bon afère
  
  Qui bien savoit ymages fère
  
  Et bien entaillier crucefis.
  
  Il n’en estoit mie aprentis,
  
  Ainz les fesoit et bel et bien.
  
  Et sa fame seur toute rien
  
  Avoit enamé un provoire.
  
  Son seignor li ot fet acroire
  
  Qu’à un marchié devoit aler
  
  Et une ymage o lui porter,
  
  Dont il auroit, ce dist, deniers,
  
  Et la dame bien volentiers
  
  Li otria, et en fu lie.
  
  Quand cil vit la chière haucie,
  
  Si se pot bien apercevoir Qu’el le béoit à décevoir,
  
  Si come avoit acoustumé.
  
  Lor a desus son col jeté
  
  .I. crucefîs par achoison
  
  Et se parti de la méson.
  
  En la ville va, si demeure,
  
  Et atent jusques à cele heure
  
  Qu’il cuida qu’il fussent ensamble.
  
  De mautalent li cuers li tremble.
  
  À son ostel en est venuz ;
  
  Par .I. pertuis les a véuz.
  
  Assis estoient au mengier.
  
  Il apela, mès à dangier
  
  I ala-l’en por Fuis ouvrir.
  
  Li prestres n’ot par où fuir :
  
  « Diex, dist li prestres, que ferai ? »
  
  Dist la dame : « Jel vous dirai :
  
  Despoillez-vous, et si alez
  
  Léens, et si vous estendez
  
  Avoec ces autres crucefîs. »
  
  Ou volentiers ou à envis
  
  Le fist li prestres ; ce sachiez,
  
  Toz s’est li prestres despoilliez ;
  
  Entre les ymages de fust
  
  S’estent ausi corne s’il en fust.
  
  Quant li preudom ne l’a véu,
  
  Erraument s’est apercéu
  
  Qu’aléz est entre ses ymages ;
  
  Mais de ce fit-il moult que sages
  
  Qu’assez a mengié et béu
  
  Par loisir ainz qu’il soit méu. »
  
  Quand il fu levez du mengier,
  
  Lors comença à aguisier
  
  Son coutel à une grant kex.
  
  Li preudom estoit fors et preus ;
  
  « Dame, dist-il, tost alumez
  
  Une chandoile, et si venez
  
  Léenz o moi, où j’ai afère. »
  
  La dame ne s’osa retrère ;
  
  Une chandoile a alumée.
  
  Et est o son seignor alée
  
  En l’ouvréoir isnelement ;
  
  Et li preudom tout esraument
  
  Le provoire tout estendu
  
  Voit, si l’a bien apercéu.
  
  Voit la coille et le vit qui pent :
  
  « Dame, dist-il, vilainement
  
  Ai en cest ymage mespris :
  
  J’estoie yvres, ce m’est avis,
  
  Quant je ceste chose i lessai ;
  
  Alumez, si l’amenderai, » Li prestres ne s’osa mouvoir ;
  
  Ei ice vous di-je por voir
  
  Que vit et coilles li trencha,
  
  Que onques riens ne li lessa
  
  Que il n’ait tout outre trenchié.
  
  Quant li prestres se sent blecié,
  
  Lors si s’en est tornez fuiant.
  
  Et li preudom de maintenant
  
  Si s’est escriez à hauz criz :
  
  « Seignor, prenez mon crucefiz
  
  Qui or endroit m’est eschapez. » Lors a li prestres encontrez
  
  .II. gars qui portent une jarle ;
  
  